น้ำมันดิบปิดวานนี้ปรับลงวิตกอุปทานน้ำมันสูง
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (11 พ.ค.) เนื่องจากนักลงทุนยังคงวิตกกังวลเกี่ยวกับภาวะอุปทานที่สูงเกินไป หลังจากมีรายงานว่าปริมาณการผลิตน้ำมันดิบของสหรัฐยังคงอยู่ในระดับที่สูงมาก และการผลิตน้ำมันดิบของกลุ่มโอเปกลดลงเพียงเล็กน้อยในเดือนเม.ย.
12 พ.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนมิ.ย.ลดลง 14 เซนต์ ปิดวานนี้ (11 พ.ค.) ที่ 59.25 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนมิ.ย. ลดลง 48 เซนต์ ปิดที่ 64.91 ดอลลาร์/บาร์เรล
นักลงทุนยังคงวิตกกังวลเกี่ยวกับภาวะอุปทานที่สูงเกินไป หลังจากสำนักงานสารสนเทศด้านพลังงานสหรัฐ (EIA) ระบุว่า ปริมาณการผลิตน้ำมันดิบของสหรัฐในรอบสัปดาห์ที่สิ้นสุดวันที่ 1 พ.ค. ลดลง 4,000 บาร์เรล สู่ระดับ 9.369 ล้านบาร์เรลต่อวัน แต่ตัวเลขดังกล่าวยังคงอยู่ในระดับสูงสุดเป็นประวัติการณ์
ขณะที่กลุ่มประเทศผู้ส่งออกน้ำมัน (OPEC) เปิดเผยในรายงานล่าสุดว่า ปริมาณการผลิตน้ำมันดิบของกลุ่มโอเปกในเดือนเม.ย.ขยับลงเพียง 1,000 บาร์เรล แตะที่ 31.295 บาร์เรลต่อวัน นอกจากนี้ สัญญาน้ำมันดิบยังได้รับแรงกดดันจากการแข็งค่าของสกุลเงินดอลลาร์ หลังจากเจ้าหน้าที่ระดับสูงของธนาคารกลางสหรัฐ (FED) ได้ออกมาส่งสัญญาณเรื่องการปรับขึ้นอัตราดอกเบี้ย
ขณะที่นักลงทุนจับตาดูรายงานสต็อกน้ำมันประจำสัปดาห์ของสหรัฐ ซึ่ง EIA จะเปิดเผยในวันพุธนี้ ส่วนในรายงานก่อนหน้านี้ EIA ระบุว่า สต็อกน้ำมันดิบลดลง 3.9 ล้านบาร์เรล สู่ระดับ 487 ล้านบาร์เรล จากที่นักวิเคราะห์คาดว่าจะเพิ่มขึ้น 1.1 ล้านบาร์เรล